Aasia, Aafrika ja Ameerika valimiste vaatlusmissioonid vormiti näituseks | Tartu Ülikool
Aasia, Aafrika ja Ameerika valimiste vaatlusmissioonid vormiti näituseks
Tartu ülikooli riigiteaduste instituudi fotonäitus „Demokraatiapõllu harimine sealpool Euroopa Liitu“ tutvustab Euroopa Liidu valimisvaatlejate tööd ning näitab valimiste korraldamist mitmel pool maailmas. Näitus avatakse Lossi 36 III korrusel 3. novembril kell 16.
Näitusel on 56 fotot enam kui 20-st vaatlusmissioonist Aasias, Aafrikas ja Ameerikas. Fotod on jagatud valimiste korraldamise erinevate etappide kaupa: nii kajastab näitus valimiste korraldamise terviklikku protsessi, alustades igakülgsetest ettevalmistustest ning värvikast kampaaniategemisest valimistele eelneval perioodil ning lõpetades häälte lugemisega valimispäeval.
Enamus fotosid on pärit Euroopa Liidu valimismissioonidel käinud eestlaste isiklikest kogudest. Fotode juures on selgitavad vahetekstid, mis annavad taustainfot valimisvaatlejate tööülesannete ja –keskkonna kohta. Näiteks saab teada, et valimisvaatleja ei tohi kunagi sekkuda valimiste protsessi, isegi kui tegu on pingestatud olukorraga, kuid ainuüksi tema kohalolek võib mõjutada seda, kui usaldusväärseks valimisi peetakse.
Tartu ülikooli võrdleva poliitika professor Vello Pettai, kes on ka ise valimisvaatlejana missioonidel osalenud, leiab, et näitust võiksid vaatama tulla kõik, kellel on huvi mitte ainult valimiste, vaid ka teiste kultuuride vastu üldisemalt: „See on äärmiselt põnev ja kirju ülevaade, kuidas valimisi meile kaugetes riikides läbi viiakse. Tihti annavad fotod edasi rohkelt informatsiooni kohalike olude ja traditsioonide kohta.“
Näitus avatakse 3. novembril kell 16 Tartu ülikooli riigiteaduste instituudis (Lossi 36, 3. korrus).
Riigiteaduste instituut tänab kaasabi eest kõiki fotode autoreid ning Eesti välisministeeriumi.
Lisainfo: Vello Pettai, riigiteaduste instituudi juhataja, tel 737 5335, e-post: vello.pettai [ät] ut.ee.